Document ID: 32006D0067

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Δεκεμβρίου 2005
για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Χασεμιτικού Βασιλείου της Ιορδανίας σχετικά με αμοιβαία μέτρα ελευθέρωσης και την τροποποίηση της συμφωνίας σύνδεσης ΕΚ-Ιορδανίας καθώς και την αντικατάσταση των παραρτημάτων I, II, III και IV και των πρωτοκόλλων αριθ. 1 και 2 της εν λόγω συμφωνίας
(2006/67/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2,
την πρόταση της Επιτροπής,
Εκτιμώντας τα ακόλουθα:
(1)
Το άρθρο 15 της ευρωμεσογειακής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου (1) (εφεξής «η συμφωνία σύνδεσης»), η οποία άρχισε να ισχύει την 1η Μαΐου 2002, αναφέρει ότι η Κοινότητα και η Ιορδανία εφαρμόζουν βαθμηδόν μεγαλύτερη ελευθερία στις αμοιβαίες συναλλαγές τους στον τομέα των γεωργικών προϊόντων. Το στοιχείο γ) του άρθρου 10 παράγραφος 1, ορίζει ότι οι διατάξεις που ισχύουν για τα γεωργικά προϊόντα εφαρμόζονται mutatis mutandis στο γεωργικό στοιχείο των μεταποιημένων γεωργικών προϊόντων. Το άρθρο 17 παράγραφος 1, προβλέπει ότι, από την 1η Ιανουαρίου 2002, η Κοινότητα και η Ιορδανία υποχρεούνται να εξετάσουν την κατάσταση με σκοπό τη θέσπιση μέτρων ελευθέρωσης, που θα εφαρμοστούν από την Κοινότητα και την Ιορδανία με ισχύ από την 1η Ιανουαρίου 2003, σύμφωνα με το στόχο της μεγαλύτερης ελευθερίας συναλλαγών στον τομέα των γεωργικών προϊόντων.
(2)
Με τη σύσταση αριθ. 1/2005 (2), το Συμβούλιο Σύνδεσης ΕΕ-Ιορδανίας ενέκρινε σχέδιο δράσης της ευρωπαϊκής πολιτικής γειτονίας που περιλαμβάνει ειδική διάταξη για μεγαλύτερη ελευθερία συναλλαγών στον τομέα των γεωργικών προϊόντων και των μεταποιημένων γεωργικών προϊόντων.
(3)
Η Επιτροπή διαπραγματεύθηκε, εξ ονόματος της Κοινότητας, συμφωνία υπό μορφή ανταλλαγής επιστολών με σκοπό την εισαγωγή των νέων άρθρων 11α και 14α και την αντικατάσταση του άρθρου 17 παράγραφος 1 της συμφωνίας σύνδεσης καθώς και την αντικατάσταση των παραρτημάτων Ι, ΙΙ, ΙΙΙ και IV και των πρωτοκόλλων αριθ. 1 και 2 της εν λόγω συμφωνίας.
(4)
Η συμφωνία υπό μορφή ανταλλαγής επιστολών που μονογραφήθηκε στις 23 Ιουνίου 2005 θα πρέπει να εγκριθεί.
(5)
Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (3),
ΑΠΟΦΑΣΙΖΕΙ:
Άρθρο 1
Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Χασεμιτικού Βασιλείου της Ιορδανίας σχετικά με αμοιβαία μέτρα ελευθέρωσης και την τροποποίηση της συμφωνίας σύνδεσης ΕΚ-Ιορδανίας καθώς και την αντικατάσταση των παραρτημάτων I, II, III και IV και των πρωτοκόλλων αριθ. 1 και 2 της εν λόγω συμφωνίας εγκρίνεται εξ ονόματος της Κοινότητας.
Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.
Άρθρο 2
Τα μέτρα που είναι αναγκαία για την εφαρμογή των πρωτοκόλλων αριθ. 1 και 2 θεσπίζονται σύμφωνα με τη διαδικασία του άρθρου 3 παράγραφος 2.
Άρθρο 3
1. Η Επιτροπή επικουρείται από την επιτροπή διαχείρισης της ζάχαρης, η οποία έχει συσταθεί βάσει του άρθρου 42 του κανονισμού (ΕΚ) αριθ. 1260/2001 (4), ή, κατά περίπτωση, από τις επιτροπές που έχουν συσταθεί βάσει αντίστοιχων διατάξεων άλλων κανονισμών για την κοινή οργάνωση των αγορών ή από την επιτροπή τελωνειακού κώδικα, η οποία έχει συσταθεί βάσει του άρθρου 248α του κανονισμού (ΕΟΚ) αριθ. 2913/92 (5) (εφεξής: «επιτροπή»).
2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ είναι ένας μήνας.
3. Η επιτροπή θεσπίζει τον εσωτερικό της κανονισμό.
Άρθρο 4
Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία υπό μορφή ανταλλαγής επιστολών, δεσμεύοντας την Κοινότητα.
Άρθρο 5
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 20 Δεκεμβρίου 2005.

Labels: 17
3
6
18
15